ФIыщэу слъагъу си Курп
Котляровхэ Викторэ Мариерэ я тхылъ тедзапIэм иджыблагъэ къыщыдэкIа тхылъыр Ламырдонхэ я лъэпкъым и щIэин дахэу къызэрынэнум, Курп Ищхъэрэ щыпсэухэм я тхыдэм и щыхьэту, Тэрч щIыналъэм ис псоми къазэрыхуэщхьэпэнум шэч хэлъкъым.
ТедзапIэм и редактор нэхъыщхьэ Котляров Виктор жеIэ:
— Тхылъыр зи Iэдакъэ къыщIэкIа Ламырдон — Уэлий Екатеринэ 1928 гъэм Ахълъэ (иджы Курп Ищхъэрэ) къуажэм къыщалъхуащ. 1943 — 1944 гъэхэм егъэджакIуэ курсхэр къиуха иужь, и гъащIэр щIэблэр гъэсэным триухуащ. ИлъэсипщIым нэблагъэкIэ курыт еджапIэм, илъэс 27-кIэ Тэрч къалэ дэт сабий IуэхущIапIэм я унафэщIу лэжьащ. А пIалъэм къриубыдэу КъБКъУ-р, Ростов дэт пединстиутыр къиухыжащ.
ЩIыналъэм щыпсэу куэдым а бзылъхугъэ акъылыфIэр, егъэджакIуэ нэсыр, цIыхуфIыр гуапэу ягу къагъэкIыж. Екатеринэ и гъащIэм и къекIуэкIыкIар, и нэгу щIэкIа псори тхауэ къигъэнащ. Я къуажэм дэс цIыху цIэрыIуэхэм, благъэ-Iыхьлыхэм, къэралым, езым дежкIэ мыхьэнэ иIэу къэхъуа Iуэхугъуэхэм, лэжьыгъэрэ фIылъагъуныгъэкIэ гъэнщIа и илъэсхэм щытопсэлъыхь ар «Си Курп» тхылъым. Апхуэдэ щIэиныр сыт хуэдэ мылъкуми былымми йофIэкI.
Елмэс Агнессэ.
